EkBass/fiwiki-20250220-pages-articles huggingface dataset:
Marsilaiset

Marsilaiset ovat Mars-planeetan kuvitteellisia asukkaita. Nykytiedon mukaan Marsissa ei todellisuudessa ole kuvitellun kaltaista elämää. ==Elämä Mars- planeetalla== Elämästä Marsissa on aiemmin spekuloitu paljon. Muun muassa Percival Lowell (1855–1916) oli vakuuttunut Marsin kanavien olemassaolosta. Kuitenkaan ei ole olemassa mitään merkkejä siitä, että Marsissa olisi koskaan ollut älyllistä elämää. ==Tieteiskirjallisuus== Marsilaiset ovat olleet varsin suosittuja hahmoja tieteistarinoissa. Niitä ovat kuvanneet muun muassa Edgar Rice Burroughs (Mars-kirjat), H. G. Wells, Kurt Vonnegut ja Ray Bradbury. Wellsin romaanissa Maailmojen sota (1898) marsilaiset tekevät hyökkäyksen Maahan. Romaanin pohjalta tehdyssä kuunnelmassaan nuori Orson Welles säikäytti amerikkalaiset radionkuuntelijat vuonna 1938 luulemaan hyökkäystä todeksi. ==Viihteessä== DC Comicsin sarjakuvahahmo Metsästäjä Marsista on kuvattu pitkäksi, kaljuksi ja vihreäihoiseksi humanoidiksi. Prätkähiiret ovat samannimisessä sarjassa marsilaisia, jotka tekivät maahan pakkolaskun. Marsilaisia näkyy myös useissa muissa sarjakuvissa, kuten Aku Ankoissa. Populaarikulttuurissa marsilaiset on usein kuvattu niin sanottuina ”pieninä vihreinä miehinä”. ==Lähteet== * archive.org/details/alerielorvoyaget00lach * blog.inkyfool.com/2010/09/wladyslaw-lach-szyrma-and-first-martian.html * askmarsvenus.com/dr-john-gray.php ===Viitteet=== Luokka:Kuvitteelliset rodut Luokka:Avaruusolennot Luokka:Mars fiktiossa
Pollockin oktaedrilukuotaksuma

Pollockin oktaedrilukuotaksuma on otaksuma, jonka mukaan jokainen positiivinen kokonaisluku on esitettävissä korkeintaan seitsemän oktaedriluvun summana. Konjektuurin esitti ensimmäisenä matemaatikko F. Pollock. Sergio Demian Lerner otaksuu, että on olemassa jokin n siten, että jokainen positiivinen kokonaisluku > n voidaan esittää korkeintaan neljän oktaedriluvun summana. Hän myös otaksuu, että kyseinen n on 65 285 683. Tietokoneella saatujen tulosteen perusteella * 309 näyttää olevan suurin luku, joka vaatii seitsemän oktaedrilukua. * 11 579 näyttää olevan suurin luku, joka vaatii kuusi oktaedrilukua. * 65 285 683 näyttää olevan suurin luku, joka vaatii viisi oktaedrilukua. Jos otaksuma on tosi, on helppoa näyttää, että on olemassa äärettömästi lukuja, joita ei voida esittää kolmen oktedriluvun summana. Luokka:Lukuteoria Luokka:Kuvioluvut Luokka:Ratkaisemattomat matemaattiset ongelmat
Sanajärjestys

Sanajärjestys on kielitieteessä osa lauseen rakennetta: missä järjestyksessä lauseenjäsenet seuraavat toisiaan. Suora sanajärjestys on muotoa subjekti- predikaatti: Pekka juoksee, Matti syö omenaa. Epäsuora sanajärjestys on suomen kielessä tyypillinen kysymyksille, käskyille ja vahvistamiselle: Juokseeko Pekka; Syö, Matti, omena. Sanajärjestystypologia jakaa kielet sen mukaan, missä järjestyksessä subjekti (S), objekti (O) ja verbi (V) ovat neutraalissa transitiivisessa väitelauseessa. Mahdollisuuksia on kuusi: SOV, SVO, VSO, VOS, OVS ja OSV. * SVO-kielet, joissa tyypillisin sanajärjestys on subjekti-verbi- objekti, esimerkiksi Tyttö poimi kukan. SVO-kieliä ovat useimmat eurooppalaiset kielet, myös suomi. * SOV-kielet, joissa tyypillisin sanajärjestys on subjekti-objekti-verbi. Tunnetuimpia esimerkkejä ovat turkki ja japani. Eräiden tutkimusten mukaan monissa eurooppalaisissakin kielissä sanajärjestys on aikaisemmin ollut tyyppiä subjekti-objekti-verbi, Tyttö kukan poimi. * VSO-kielet, joissa tyypillisin sanajärjestys on verbi-subjekti- objekti. Esimerkkejä ovat kymri, klassinen arabia ja heprea. * VOS-kielet, joissa tyypillisin sanajärjestys on verbi-objekti-subjekti. Tällainen on esimerkiksi madagassi. * OSV-kielet, joissa tyypillisin sanajärjestys on objekti-subjekti-verbi. Muutamat karibilaiset kielet ovat OSV-kieliä.Anhava, s,. 198-199 * OVS-kielet, joissa tyypillisin sanajärjestys on objekti-verbi- subjekti. Tällaisia ovat tiettävästi ainoastaan muutamat Amazonian intiaanikielet.Anhava, s. 199 Suomen kielessä sanajärjestys on suhteellisen vapaa, vapaampi kuin esimerkiksi suomalaisten yleisimmin opiskelemissa muissa kielissä. Tämä on seurausta pääosin siitä, että suomessa saadaan ilmaistuiksi sanojen päätteillä monia sellaisia seikkoja, jotka taivutukseltaan köyhemmissä kielissä on ilmaistava sanajärjestyksen avulla. Monissa muissa kielissä, toisin kuin suomessa, subjekti ja objekti eivät muodoltaan eroa toisistaan ja siksi se, kumpi kyseisistä sanoista on subjekti ja kumpi objekti, ilmenee vain sanajärjestyksestä. Esim. ruotsissa Maija ser Matti tarkoittaa samaa kuin suomessa joko Maija näkee Matin, Matin näkee Maija, Maija Matin näkee tai Matin Maija näkee. Ruotsissa pelkkä sanajärjestys ilmaisee, kumpi substantiiveista on objekti, kumpi subjekti, mutta suomessa se ilmenee jo objektin päätteestä. Samoin kysymyksiä muodostettaessa suomessa käytetään päätettä siinä missä ruotsissa pelkkää sanajärjestystä, suomessa esim. näkeekö Matti Maijan? mutta ruotsissa se, että lause on kysymys, ilmenee pelkästä sanajärjestyksestä, siitä, että lause alkaa predikaatilla eikä subjektilla, esim. lauseen ser Matti Maija? (tarkoittaa samaa kuin suomessa näkeekö Matti Maijan). Suomenkaan sanajärjestys ei silti ole täysin mielivaltainen. == Katso myös == * Syntaksi == Lähteet == == Aiheesta muualla == *Kielikeskus ruotsin sanajärjestyksistä suomeksi Luokka:Lauseoppi
Teo (täsmennyssivu)

Teo tai TEO voi tarkoittaa seuraavia: * Teo, Sami Parkkisen romaani vuodelta 2000 *TEO, Terveydenhuollon oikeusturvakeskus * TEO (laulaja) oik. Juri Vaschuk, valkovenäläinen poplaulaja *Teo, miehen etunimi *Teo, sukunimenä: **Fiatau Penitala Teo (1911-1998), Tuvalun ensimmäinen kenraalikuvernööri **Manti Te'o (s. 1991), yhdysvaltalainen amerikkalaisen jalkapallon pelaaja
Garden Cityn rautatieasema (Kansas)

Garden Cityn rautatieasema (lyh. GCK) on rautatieasema Garden Cityn kaupungissa Kansasin osavaltiossa Yhdysvalloissa. Rautatieasema sijaitsee BNSF Railwayn omistamalla Newtonin ja La Juntan välisellä rataosuudella. Siellä risteävät Atchison, Topeka & Santa Fe Railwayn alkuperäinen Chicagon ja Los Angelesin välinen mantereen poikki kulkeva rautatie sekä paikallista tavaraliikennettä hoitava Garden City Western Railway. Kansallisen matkustajajunayhtiö Amtrakin Southwest Chief -henkilöjunat pysähtyvät asemalla päivittäin. Asemalla on Amtrakin lipputoimisto ja odotushuoneet, jotka ovat avoinna henkilöjunien kulkuaikoina. Vuonna 2006 Garden Cityn asemaa käytti 6 271 junamatkustajaa. Liikennepaikalla on pääraiteen lisäksi yksi yli kahden kilometrin mittainen sivuraide junien kohtaamisia varten, sekä useita pistoraiteita.BNSF Railway Kansas Division Employee Timetable No. 7, voimassa 28. huhtikuuta 2004 alkaen Asemarakennuksen länsipuolella sijaitsee sokeritehtaan ratapiha, jonka vaihtotyöt hoitaa Garden City Western Railway. Liikenteenohjaus Garden Cityn liikennepaikalla perustuu radiopuhelimella annettaviin liikkumislupiin sekä automaattiseen linjasuojastukseen. Liikennepaikalla ei ole erillistä liikenteenhoitotehtäviin asetettua henkilökuntaa, vaan junamiehistö on vastuussa vaihteiden kääntämisestä ja liikkumislupien hankkimisesta. ==Lähteet== ==Aiheesta muualla== * Amtrak.com: Garden City, Kansas Luokka:BNSF Railway Luokka:Finneyn piirikunta Luokka:Kansasin rautatieliikennepaikat
Pelagiset saaret

Pelagiset saaret (, ) ovat Italialle kuuluva tuliperäinen saariryhmä Välimeressä Maltan saariston ja Tunisian rannikon välissä. Saariryhmä koostuu kolmesta saaresta: Lampedusasta, Linosasta ja Lampionesta. Hallinnollisesti saaret muodostavat Lampedusa e Linosan kunnan, joka kuuluu sisilialaiseen Agrigenton maakuntaan. Pelagiset saaret ovat Italian eteläisin osa. Metsien hävittämisen vuoksi saaret ovat hyvin karuja. Nykyään tärkeimmät elinkeinot ovat kalastus ja matkailu. Lampedusan saarelle kulkee lautta Sisilian saarelta. Lampedusalla on lisäksi kansallinen lentoasema. Lampedusa on tärkeä etappi laittomille siirtolaisille. == Lähteet == == Aiheesta muualla == * *Isole Pelagie Luokka:Italian saaret Luokka:Välimeren saaret
Alexander Wilson

Alexander Wilson (6. heinäkuuta 1766 Paisley, Skotlanti – 23. elokuuta 1813 Philadelphia) oli skotlantilaissyntyinen yhdysvaltalainen runoilija, luonnontieteilijä, ornitologi ja taidemaalari. Wilson syntyi Paisleyssa oppimattoman tislaamon omistajan perheeseen. Hänen äitinsä kuoli ”Sandyn” ollessa noin kymmenvuotias. 12–13-vuotiaana hän lopetti koulunkäynnin ja opetteli kankurin ammatin. Nuorena Wilson kirjoitti runoja ja hänen kankurien kurjia olosuhteita ja ikäviä työnantajia kuvailevat runonsa saattoivat hänet vaikeuksiin kustantajien kanssa. Toukokuussa 1794 Wilson lähti nuoremman veljenpoikansa William Duncanin kanssa Yhdysvaltoihin paremman elämän toivossa. Ensi alkuun hän teki monenlaisia töitä, kunnes ryhtyi opettajaksi Milestowniin lähelle Philadelphiaa. 1801 hän jätti Milestownin ja hankki uuden opettajanpaikan Gray's Ferrystä Pennsylvaniasta. Siellä hän tutustui tunnettuun luonnontieteilijään William Bartramiin, joka kehitti hänen ornitologian tietojaan. 1802 Wilson päätti tehdä kuvitetun kirjan kaikista Pohjois-Amerikan linnuista. Tämä ajatus mielessään hän matkusteli laajasti perehtyen linnustoon, tarkkaillen ja maalaten lintuja sekä hankkien tilaajia kirjalleen. Tuloksena oli 9-osainen American Ornithology (1808–1814), jossa oli kuvattuna 268 lintulajia, joista 26 kuvailtiin ensimmäisen kerran. Wilson kuoli kirjoittaessaan yhdeksättä osaa, ja teoksen viimeisteli ja julkaisi hänen hyvä ystävänsä George Ord. Wilson kuoli punatautiin, ja hänet on haudattu Ordin viereen Gloria Dei -kirkon hautausmaalle Philadelphiaan. Nykyään Alexander Wilson tunnustetaan Yhdysvaltain suurimmaksi lintutieteilijäksi ennen John James Audubonia. Näiden kahden miehen tapaaminen Louisvillessä, Kentuckyssa, vuonna 1810 inspiroi nuoren Audubonin tekemään kirjan omista lintumaalauksistaan. Lintuja on nimetty Wilsonin kunniaksi, muun muassa paksunokkatylli (Charadrius wilsonia) ja sitruunakerttuli (Wilsonia pusilla). Wilsonia-suvun nimesi Charles Lucien Bonaparte. == Lähteet == * Wilson's Biography Luokka:Yhdysvaltalaiset ornitologit Luokka:Yhdysvaltalaiset runoilijat Luokka:Yhdysvaltalaiset taidemaalarit Luokka:Skotlantilaiset taidemaalarit Luokka:Vuonna 1766 syntyneet Luokka:Vuonna 1813 kuolleet
Tyros 2

Tyros 2 on japanilaisen yrityksen, Yamaha Corporationin valmistama digitaalinen työasema/kosketinsoitin, jonka suunnittelivat ja rakensivat Kazuhisa Ueki ja Soichiro Tanaka vuonna 2005. ==Ominaisuudet== *61 kosketinta (kosketusherkkyys + aftertouch) *504 ääntä *400 rytmiä x 4 variaatiota *640x480 värinestekidenäyttö eli LCD *Kovalevylle tallentaminen *2 USB-porttia *2 MIDI in/out *Pitch Bend *Modulation Luokka:Sähköiset soittimet
Fairchild Channel F

Fairchild Channel F on historian ensimmäinen pelimoduulipohjainen pelikonsoli, jonka Fairchild Semiconductor julkaisi elokuussa 1976. Tässä vaiheessa se tunnettiin nimellä Video Entertainment System, mutta Atarin julkaistua seuraavana vuonna VCS:n, Fairchild muutti konsolinsa nimen. Channel F:lle julkaistiin yhteensä vain 26 peliä. Laitteessa on kaksi sisäänrakennettua peliä, Pong ja Hockey. Insinööri Jerry Lawson oli vastuussa kuluttajalaitteen kehittämisestä Alpex-yhtiön tekemän prototyyppilaitteen pohjalta. Channel F perustui Fairchild F8 mikroprosessoriin, jonka oli kehittänyt Robert Noyce ennen lähtöään Fairchildiltä. Hän perusti lähtönsä jälkeen yrityksen nimeltä Intel. Laite näyttää värikuvaa, ja ääni tulee laitteen sisäisestä kaiuttimesta. Channel F:n ohjaimessa on iso kädensija ja sen päässä kolmionmuotoinen monitoiminen painike. Painiketta voi kääntää neljään suuntaan, kiertää kahteen eri suuntaan ja painaa alas tavallisen painikkeen tapaan. Laite kykenee näyttämään kahdeksan väriä ja siinä on 64 tavua keskusmuistia. Laitteen kellotaajuus on 1,79 Mhz. Channel F:llä oli suuri vaikutus pelikonsoleiden kehittymiseen. Laite on historian ensimmäinen pelikonsoli, jossa oli mahdollisuus vaihtaa pelejä pelimoduulilla. Laitteen menetelmälle liittää lisäelektroniikkaa pelimoduuleilla on myönnetty patentti US 4095791 A. == Lähteet == == Aiheesta muualla== * Fairchild Channel F old- computers.com-sivustolla * The Dot Eaters -sivuston artikkeli konsolista * Classic Gaming -sivuston artikkeli konsolista Luokka:Pelikonsolit
Konedirektiivi

Konedirektiivi on Euroopan unionin koneturvallisuuden säännösten yhtenäistämiseksi ja kaupan esteiden poistamiseksi laadittu direktiivi. Yleiseen tietoisuuteen se on tullut näkyvimmin CE-merkinnän kautta. Konedirektiivin periaatteisiin kuuluu oma valvonta, jonka mukaan koneen valmistaja vastaa siitä, että laite on turvallinen. Esimerkiksi sähkölaitteissa oli aikaisemmin tuotteen markkinoimiselle pakollisena kunkin maan viranomaisten hyväksyntä, mikä muodosti käytännössä kaupan esteen. Nykyään valmistaja vastaa, että laite vastaa yhtenäistetyn koneturvallisuuslainsäädännön vaatimuksia. Varustaessaan koneen CE-merkinnällä valmistaja antaa samalla vaatimustenmukaisuusvakuutuksen. Jos koneessa tai laitteessa ilmenee ongelmia, viranomaiset voivat vaatia valmistajalta niin sanottua rakennetiedostoa, josta käy ilmi, että kone on suunniteltu ja valmistettu koneturvallisuusdirektiiviin perustuvan lainsäädännön mukaisesti. Ensimmäinen konedirektiivi vuodelta 1989 kumottiin vuonna 1998 voimaan tulleella versiolla. Suomessa konedirektiivi tuli voimaan Suomen liittyessä Euroopan unioniin vuonna 1994. EU hyväksyi uusimman konedirektiivin 2006/42/EY huhtikuussa 2006. Uuden konedirektiivin tavoitteena on yksinkertaistaa valmistajalle asetettuja velvoitteita ja poistaa vanhan direktiivin ongelmallisia kohtia. Konedirektiivin soveltamisaluetta on laajennettu ja samalla on poistettu viimeisiä konekaupan teknisiä esteitä. Uudessa direktiivissä vaihtoehdoksi erityisen vaarallisille koneille, joille on vaadittu tyyppihyväksyntää, tulee lisävaihtoehdoiksi joko koneen valmistaminen eurooppalaisen standardin mukaisesti tai kolmannen osapuolen hyväksymän valmistajan laatujärjestelmän käyttäminen. ==Aiheesta muualla== *Euroopan parlamentin ja neuvoston direktiivi 2006/42/EY, annettu 17 päivänä toukokuuta 2006, koneista ja direktiivin 95/16/EY muuttamisesta (uudelleenlaadittu) *Sosiaali- ja terveysministeriön sivu *Teknologiateollisuuden koneturvallisuustiedote *Koneturvallisuus 2010 standardit Luokka:Suunnittelu ja innovaatio Luokka:Koneturvallisuus Luokka:Euroopan unionin direktiivit
FAP Kapteeni David Abensur Rengifo kansainvälinen lentoasema

FAP Kapteeni David Abensur Rengifo kansainvälinen lentoasema (espanjaksi Aeropuerto Internacional Capitán FAP David Abensur Rengifo) sijaitsee Pucallpan kaupungissa Perussa. Se on Amazonin sademetsäalueella sijaitsevan Ucayalin alueen tärkein lentoasema. Asemasta käytetään myös nimeä Capitán Roldenin kansainvälinen lentoasema. ==Onnettomuudet== 23\. elokuuta 2005 Perulaisen lentoyhtiön TANS Perun Boeing 737-200 -lentokone syöksyi maahan lähellä lentoasemaa. ==Lähteet== Luokka:Perun lentoasemat
Invictus (albumi)

Invictus on yhdysvaltalaisen Virgin Steele -yhtyeen kahdeksas albumi vuodelta 1998. Se lopettaa kolmiosaisen eeppisen tarinan, joka alkoi yhtyeen albumeilta The Marriage of Heaven and Hell Part I ja The Marriage of Heaven and Hell Part II. Invictus on konseptialbumi, joka kertoo ihmiskunnan taistelusta välinpitämättömiä jumalia vastaan. Invictus oli siihenastisista Virgin Steelen albumeista raskain. Albumi on mahdollisesti saanut innoitusta brittiläisen runoilijan William Ernest Henleyn samannimisestä runosta.William Ernest Henley (1875): Invictus ==Kappaleet== # # # # # # # # # # # # # # # # ==Kokoonpano== Yhtyeen kokoonpano Invictus-albumilla on seuraava: * David DeFeis (laulu, kosketinsoittimet) * Edward Pursino (kitara) * Rob Demartino (basso) * Frank Gilchriest (rummut) ==Lähteet== == Aiheesta muualla == * * Luokka:Vuoden 1998 albumit Luokka:Virgin Steelen albumit
Oberto

Oberto on Giuseppe Verdin ensimmäinen ooppera. Se sai kantaesityksensä Milanon Teatro alla Scalassa 17. marraskuuta 1839. Oberto on kaksinäytöksinen draama, jonka Verdi sävelsi Temistocle Soleran italiankieliseen librettoon. Se puolestaan pohjautuu Antonio Piazzan librettoon Rocester. Oberto on vakava ooppera, kuten kaikki Verdin muutkin oopperat kahta lukuun ottamatta. Oopperasta käytetään vain harvoin sen kokonaista nimeä Oberto, Conte di San Bonifacio (Oberto, San Bonifacion kreivi). Oberton tarinat sijoittuvat Ezzelinon linnan lähistölle Bassanoon vuonna 1228. Lyhyesti ottaen yksi oopperan päähenkilöistä, Riccardo viettelee San Bonifacion kreivin Oberton tyttären Leonoran. Oberto hylkää tyttärensä ja haastaa Riccardon kaksintaisteluun, jossa Oberto itse saa surmansa. Isänsä kuoltua Leonora tekee lopulta itsemurhan. Teos ei kuulu oopperatalojen vakio-ohjelmistoon, mutta sitä esitetään yhä toisinaan ja se on levytetty. Oberton seuraajaksi Verdi sävelsi vuonna 1840 kantaesitetyn Un giorno di regnon. == Henkilöt == * Cuniza, aatelisherra Ezzellinon sisar - mezzosopraano (kantaesityksessä Maria Shaw ) * Riccardo, Salinguerran kreivi - tenori (Lorenzo Salvi) * Oberto, San Bonifacion kreivi - basso (Ignazio Marini) * Leonora, hänen tyttärensä - sopraano (Antonietta Marini) * Imelda, Cunizan uskottu - mezzosopraano (Marietta Sacchi) * kuoro == Lähteet == Luokka:Giuseppe Verdin teokset Luokka:1830-luvun musiikkiteokset
Justus (nimi)

Justus on vanha Suomessakin käytetty miehen etunimi. Nimi pohjautuu latinan sanaan iustus, joka merkitsee rehellistä tai oikeamielistä. Muinaisessa Roomassa oikeamielisyys oli yksi suurimmista hyveistä. Samaa kantaa on naisen nimi Justiina. Nimen suomalaisia kansanomaisia muunnelmia ovat Justu, Julle ja Jusu. Justuksen perinteinen nimipäivä on ollut 2. syyskuuta, vuonna 400 kuolleen Justus-nimisen Lyonin piispan muistopäivänä. Suomalaisissa almanakoissa se oli tällä päivällä vuodesta 1708 lähtien vuoteen 1907 saakka, jolloin nimi poistettiin almanakasta. Välillä nimi oli päivillä 7. syyskuuta ja 14. marraskuuta. Vuonna 2010 Justus palasi perinteiselle päivälleen. Justus-nimisiä on Suomen väestörekisteriin merkitty 1900-luvun alusta vuoden 2019 loppuun mennessä 2 282\. Suurin osa heistä on syntynyt vuoden 1980 jälkeen. ==Tunnettuja Justuksia== *Justus (k. 627 tai 631), italialaissyntyinen munkki, neljäs Canterburyn arkkipiispa *Justus Annunen (s. 2000), suomalainen jääkiekkomaalivahti *Justus Bier (1899–1990), saksalais- yhdysvaltalainen taidehistorioitsija *Justus Byrgius, Jost Bürgi (1552–1632), sveitsiläinen matemaatikko, tähtitieteilijä ja kelloseppä *Justus Dahinden (1925–2020), sveitsiläinen arkkitehti *Justus Adolf Ericsson (1820–1895), suomalainen Venäjän laivaston vara-amiraali *Justus Etholén (1791–1869), suomalainen kauppias ja kauppaneuvos *Justus ǁGaroëb (s. 1942), namibialainen poliitikko, damaroiden heimopäällikkö *Justus Jonas (1493–1555), saksalainen luterilainen uskonpuhdistaja *Justus Kainulainen (s. 1999), suomalainen salibandyn pelaaja *Justus Kauppinen (s. 1997), suomalainen jalkapalloilija *Justus Kilpinen (s. 1993), suomalainen koripalloilija *Justus Kunnas (s. 1999), suomalainen futsalpelaaja *Justus Lehto (s. 1997), suomalainen jalkapalloilija *Justus von Liebig (1803–1873), saksalainen kemisti *Justus Lipsius (1547–1606), flaamilainen kielentutkija ja humanisti *Justus Mikkonen (s. 1997), suomalainen jääkiekkoilija *Justus Elias Montell (1869–1954), suomalainen biologi *Justus Möser (1720–1794), saksalainen kirjailija *Justus Niemeläinen (s. 2002), suomalainen pesäpalloilija *Justus von Palmenberg (k. 1714), baltiansaksalainen vapaaherra, virkamies ja diplomaatti, Tarton hovioikeuden presidentti 1690-luvulla *Justus Ripatti (1892–1980), suomalainen laamanni ja valtakunnansovittelija *Justus Ripatti (1863–1912), suomalainen poliitikko, Suomalaisen puolueen kansanedustaja *Justus Strelow (s. 1996), saksalainen ampumahiihtäjä *Justus Teppo (s. 2003), suomalainen pesäpalloilija *Justus Vajanne (s. 1977), suomalainen jalkapalloilija *Justus Friedrich Wilhelm Zachariae, saksalainen runoilija ==Justus taiteilijanimenä== *Justus (artisti), suomalainen rap-artisti ==Kuvitteellisia Justuksia== *Justus (Archie Andrews), yhdysvaltalainen sarjakuvahahmo *Justus, lohikäärme vaha- animaatiosarjassa Lohikäärme Justus * Justus, Lasse Pöystin roolihahmo televisiosarjassa Justus järjestää kaiken ja samannimisessä elokuvassa * Justus, päähenkilö animaatioelokuvassa Justus ja urheat ritarit *Kuningas Justus (engl. King Gregor), hahmo animaatiosarjassa Kummikarhut == Lähteet == == Aiheesta muualla == Luokka:Etunimet
Mihail Tereštšenko

Mihail Ivanovitš Tereštšenko (, ; 30. maaliskuuta (J: 18. maaliskuuta) 1886 Kiova – 1. huhtikuuta 1956 Monaco) oli Venäjän väliaikaisen hallituksen ulkoasiainministeri ja valtiovarainministeri 5. toukokuuta 1917 – 25. lokakuuta 1917. Tereštsenko oli myös huomattava maanomistaja, sokeritehtailija ja sijoittaja. Mihail Tereštšenko syntyi rikkaaseen sokeritehtailijasukuun. Hän valmistui Kiovan ja Leipzigin yliopistoista. Vuonna 1910 Tereštšenko liittyi vapaamuurareihin ja hänestä tuli yhdessä Aleksandr Konovalovin, Aleksandr Kerenskin, Nikolai Nekrasovin ja Ivan Jefremovin ohella yksi Venäjän vaikutusvaltaisimmista vapaamuurareista. Tereštšenko oli myös duuman jäsen. Vaikka hän oli sitoutumaton, hän oli hyvin lähellä Venäjän edistyspuoluetta. Vuosina 1912–1914 Mihail Tereštšenko omisti kirjapainon Pietarissa. Ensimmäisen maailmansodan aikana hän oli Punaisen Ristin edustajana. Vuosina 1915–1917 hän toimi sotateollisuuskomitean puhemiehenä Kiovassa. Tereštšenko oli samassa junassa, jossa Nikolai II luopui kruunustaan 15. maaliskuuta 1917. Helmikuun vallankumouksen jälkeen hänestä tuli väliaikaisen hallituksen talousministeri. Huhtikuussa 1917 Kerenski, Nekrasov ja Tereštšenko suunnittelivat koalitiohallitusta sosialistien kanssa. 5. huhtikuuta hänestä tuli ulkoministeri Pavel Miljukovin erotessa. Tereštšenko riitautui sotaministeri Aleksandr Verhovskin kanssa, jonka mukaan maa ei voinut jatkaa sotaa Euroopassa. 26\. lokakuuta Tereštšenko pidätettiin yöllä Talvipalatsissa yhdessä muiden väliaikaishallituksen jäsenten kanssa. Heidät siirrettiin vankilaan Pietari-Paavalin linnoitukseen. Keväällä 1918 Tereštšenko vapautettiin ja hän muutti Norjan kautta Ranskaan. Tereštšenko tuki sisällissodassa Venäjän valkoista armeijaa. 1920- ja 1930-luvuilla Tereštšenko teki sijoituksia Ranskaan ja Madagaskarille. Luokka:Venäjän ulkoasiainministerit Luokka:Vuonna 1886 syntyneet Luokka:Vuonna 1956 kuolleet Luokka:Venäläiset vapaamuurarit
Anna Anderson

Anna Anderson (16. joulukuuta 1896 Borowy Las, Länsi-Preussi (nykyinen Puola), Saksan keisarikunta – 12. helmikuuta 1984 Charlottesville, Virginia, Yhdysvallat) oli nainen, joka tuli kuuluisaksi väitettyään olevansa Venäjän tsaariperheen murhasta hengissä selvinnyt suuriruhtinatar Anastasia. Anna Anderson oli syntyjään Franzisca Schazkowska. Anderson väitti viranomaisille ensimmäistä kertaa olevansa Anastasia epäonnistuneen itsemurhayrityksensä jälkeen Berliinissä 17. helmikuuta 1920. Hän joutui psykiatriseen laitokseen ja kertoi, että oli tullut Berliiniin vain tavatakseen sukulaisiaan. Nainen otti nimen Anna Anderson käyttöön vuonna 1920. Anderson alkoi nimittää itseään Anastasia Tšaikovskiksi. Sukunimi tuli sotilas Aleksandr Tšaikovskilta, jonka Anderson väitti pelastaneen hänet teloitukselta. Parin oletetaan menneen Bukarestiin, jossa Tšaikovski sai Andersonin mukaan surmansa väkivaltaisesti. Tarina on jokseenkin epäselvä, mutta hänen kertomansa mukaan he menivät jossain vaiheessa naimisiin. Tsaariperheen henkilökohtaisesti tunteneiden ihmisten näkemykset siitä, että Anderson olisi Anastasia, olivat keskenään ristiriidassa. Mielisairaalassa ollessaan (vuonna 1925) Anna Andersson onnistui järjestämään tapaamisen mm. todellisen suuriruhtinatar Anastasian isän tsaari Nikolai II:n sisaren, Venäjän entisen suuriruhtinattaren Olgan kanssa. Keskustelun ja parin kuukauden yhteydenpidon jälkeen Olga kuitenkin julisti, että Anna oli huijari. Samaan lopputulokseen päätyivät vuoteen 1928 mennessä myös ne muut neljätoista Romanovien sukulaista, joiden kanssa Anna onnistui pääsemään puheisiin. Tästä huolimatta ”ruhtinatar” julkaisi väitteittensä puolustukseksi jopa kirjan ”Anastasia: Anna Andersonin arvoitus”, mutta teos ei ollut kovin vakuuttava. Anderson asui vuosina 1947–1968 lähellä Stuttgartia ja siirtyi sen jälkeen takaisin Yhdysvaltoihin, jossa oli ollut jo vuodesta 1927. Anderson meni Yhdysvalloissa naimisiin John Eacott Manahanin kanssa ja kuoli siellä keuhkokuumeeseen 1984. Postuumissa DNA-tutkimuksessa osoitettiin epätodennäköiseksi se, että Anderson olisi ollut sukua Venäjän hallitsijaperheelle. Selvisi, että hän oli ollut Puolassa asunut tehdastyöläinen. Tehtaassa oli sattunut räjähdys, jonka seurauksena hänen kehoonsa oli tullut paljon arpia, jotka näyttivät siltä kuin häntä olisi ammuttu. == Lähteet == Luokka:Huijarit Luokka:Vuonna 1900 syntyneet Luokka:Vuonna 1984 kuolleet
Aurskog-Høland

Aurskog-Høland on Norjan kunta. Se sijaitsee Akershusin läänissä, ja sen keskustaajama on Bjørkelangen. Kunta syntyi vuonna 1966 kun Aurskogin, Nordre Hølandin, Søndre Hølandin sekä Setskogin kunnat yhdistyivät. Vuonna 2020 kuntaan liitettiin Rømskog. Vuoden 2022 alussa Aurskog-Hølandissa oli 17 754 asukasta. ==Media== Paikallislehti Indre Akershus Blad ilmestyy kolmesti viikossa. ==Vaakuna== Kunnan nykyinen vaakuna on entinen Rømskogin vaakuna. Siinä on sinisessä kentässä hopeiset tukkisakset, ja se viittaa metsätalouteen. Aurskog-Høland komm.svg|Vuoteen 2020 käytössä ollut vaakuna. ==Tunnettuja henkilöitä== * Charlotte Frogner (s. 1981), näyttelijä ==Ystävyyskunnat== Aurskog-Hølandilla on kolme ystävyyskuntaa: * Frederikssund, Tanska * Kumla, Ruotsi * Sipoo, Suomi ==Lähteet== ==Aiheesta muualla== *
Hounds of Love

Hounds of Love on Kate Bushin vuonna 1985 julkaistu albumi. Sitä pidetään yhtenä hänen helpoimmin lähestyttävistä levyistään. Itse tuottamansa The Dreamingin jälkeen Bush meni tällä albumilla vielä askeleen pidemmälle tuottamalla levyn kokonaan omassa kotistudiossaan. Albumin myötä Kate Bushin musiikki löi läpi yhdysvaltalaisilla musiikkilistoilla, sillä kappale ”Running Up That Hill (A Deal With God)” nousi Top 40 -listalle. Albumin kappaleista tehtiin myös useita musiikkivideoita, josta kuuluisin on Julian Doylen ohjaama, psykologi Wilhelm Reichin elämästä vaikutteensa ottanut ”Cloudbusting”, jonka toisena tähtenä on Donald Sutherland. "Running Up That Hil (A Deal with God)" nousi kesäkuussa 2022 maailman kuunnelluimmaksi kappaleeksi Applen iTunesissa ja maailman toiseksi kuunnelluimmaksi kappaleeksi Spotifyssa. Levyn kappaleet 6–12 muodostavat yhtenäisen kokonaisuuden nimeltä The Ninth Wave. 1997 albumista julkaistiin uusi painos, jolla oli bonusraitoina kaksi remixiä ja neljä alun perin singlejen B-puolina ilmestynyttä kappaletta. ”Hounds of love” on Kate Bushin menestynein pitkäsoitto ja toinen albumilistaykkönen Isossa-Britanniassa. Suomen virallisella listalla albumi sijoittui sijalle 4 ja oli listalla 17 viikkoa. == Kappaleet == # # # # # # # # # # # # ===Bonusraidat (1997-painos)=== # # # # # # ==Singlet== * Running Up That Hill (A Deal With God) * Cloudbusting * Hounds of Love * The Big Sky ==Lähteet== Luokka:Kate Bushin albumit Luokka:Vuoden 1985 albumit Luokka:Konseptialbumit
Bærum

Bærum on Norjan kunta ja kaupunki. Se sijaitsee Akershusin läänissä, ja sen keskustaajama on Sandvika. Vuoden 2022 alussa Bærumissa oli 128 982 asukasta. Kunta on asukasluvulla mitattuna viidenneksi suurin koko Norjassa. == Maantiede == Bærum on Oslon lähin länsinaapuri. Oslo, Bærum ja Arvik muodostavat yhtenäisen kaupunkialueen meren rannalla. Kunnan pinta-alasta (192,3 km2) yli puolet on talousmetsää, 9 prosenttia on maanviljelysmaata. Korkein paikka on Vidvangen, 552 metriä. Kunnan keskustaajamassa Sandvikassa sijaitsevat sekä kunnan että valtion keskeiset palvelut. Siellä on monia ostoskeskuksia ja kulttuurilaitoksia. Muita kaupunginosia ovat Lysaker lähellä Oslon rajaa, Bekkestua joka on kunnan itäosan keskus, Lommedalen, Rykkinn, Stabekk ja Kolsås. == Historia == Nykyisen Bærumin alueella on ollut asustusta pronssikaudelta asti, mistä kertovat kalliopiirrokset ja muut arkeologiset löydöt. Nidarosin tuomiokirkosta tuli pyhiinvaelluskohde 1000-luvun alussa. Rutto surmasi väestöä 1300-luvulla. Saman vuosisadan alkupuolelta asti alueella on poltettu kalkkia. 1603 löytyi rautamalmia ja perustettiin Bærumin ruukki. Oslon tärkein lentoasema oli Bærumin Fornebu vuoteen 1998 asti. == Talous == Bærum poikkeaa muista Oslon ympäristön kunnista siinä, että siellä on enemmän työpaikkoja kuin työssäkäyviä asukkaita. Kiinteistönhoito, palvelualat, tietoteollisuus ja kauppa ovat suurimpia työllistäjiä. Asukkaiden koulutustaso on korkea – noin 40 prosenttia yli 16-vuotiaista on hankkinut korkeampaa koulutusta. Monilla norjalaisilla yhtiöillä on pääkonttori Bærumissa. Näihin kuuluvat Det Norske Veritas, Norwegian, Kværner Engineering ja Tandberg Data. == Palvelut == Bærumin kunta panostaa ympäristöasioihin, kuten veden laatuun ja meluhaittojen torjumiseen. Muovia ja paperia kerätään kuukausittain, ja kaupungin eri puolille on tehty 36 palautuspistettä muille lajitelluille jätteille. Juomavettä saadaan kolmesta lähteestä: Holsfjorden, Aurevann ja Sollihøgda. Sandvikan, Lysakerin ja Fornebun alueella on keskuslämmitys. Bærumissa on 40 ala- ja yläkoulua ja kahdeksan toisen asteen oppilaitosta. Kuusi prosenttia koululaisista puhuu äidinkielenään muuta kuin norjaa, ja heille järjestetään kotikielen opetusta 45 kielellä. Bærumissa on monia paikallisliikenteen rautatieasemia. Bergenin suunnan pääradan kaukojunat pysähtyvät Lysakerissa. Oslon metron 2-linjan päätepysäkki on Bærumin puolella Østeråsissa. Paikallisbussit täydentävät raideliikenteen palveluita. Lysakerlokket.jpg| Lysakerslottetin tunneli Bærum kulturhus.jpg|Bærumin kulttuuritalo == Lähteet == == Aiheesta muualla == *
Man With No Name

Man With No Name (joskus lyhennettynä MWNN tai M.W.N.N.), oikealta nimeltään Martin Freeland, on englantilainen goa trance/psytrance -tuottaja. Hän aloitti musiikinteon 1980-luvulla lähinnä teknon parissa, mutta siirtyi vähitellen enemmän psykedeelisen trancen suuntaan. == Diskografia == *Moment of Truth (1996) *Earth Moving the Sun (1998) *Teleportation (2000) *Interstate Highway (2003) == Aiheesta muualla == * Man With No Namen kotisivut * Man With No Name Discogs-sivustolla Luokka:Brittiläiset elektronisen musiikin artistit Luokka:Psytrance-tuottajat Luokka:Syntymävuosi puuttuu Luokka:Elävät henkilöt
Eidsvoll

Eidsvoll on Norjan kunta. Se sijaitsee Akershusin läänissä, ja sen hallinnollinen keskus on Eidsvoll. Alueella harjoitetaan maataloutta ja metsäteollisuutta. Kunnasta käydään myös töissä pääkaupunki Oslossa. Vuoden 2022 alussa Eidsvollissa oli 26 716 asukasta. Keväällä 1814 paikkakunnalla oli Eidsvollin kansalliskokous, jossa luotiin Norjan perustuslaki. == Lähteet == ==Aiheesta muualla== *
Enebakk

Enebakk on Norjan kunta. Se sijaitsee Akershusin läänissä, ja sen hallinnollinen keskus on Kirkebygda. Kunnan korkein kohta, Vardåsen, kohoaa 374 metrin korkeudelle merenpinnasta. Vuoden 2022 alussa Enebakkissa oli 11 249 asukasta. == Media == Paikallislehti Enebakk Avis ilmestyy torstaisin. ==Tunnettuja henkilöitä== * Martine Ek Hagen (s. 1991), maastohiihtäjä * Heidi Weng (s. 1991), maastohiihtäjä ==Kuvia== Enebakk rådhus.jpg|Kunnantalo Enebakk kirke - 1.JPG|Kirkko == Lähteet == ==Aiheesta muualla== *
Lampedusa

Lampedusa (, ) on Italialle kuuluvista Pelagisista saarista suurin, ja siellä sijaitsee myös Italian eteläisin kohta. Saari on osa Lampedusa e Linosan kuntaa. Saaren pinta-ala on 20,2 neliökilometriä, ja asukkaita siellä on noin 5 500\. Matkaa Sisiliaan saarelta on 205 kilometriä ja Tunisiaan 113 kilometriä. Kalastus, maanviljely ja matkailu ovat saaren tärkeimmät elinkeinot. 14\. tai 15. huhtikuuta 1986 Libya ampui kaksi Scud-ohjusta kohti saarella sijaitsevia Yhdysvaltain laivastoaseman tutkia, joilla oli johdettu Yhdysvaltain ilmavoimien tekemää Libyan lentopommitusta, jossa kuoli yli 100 ihmistä mukaan lukien Libyan johtajan tytär. Ohjukset eivät kantaneet kohteeseensa asti vaan putosivat Välimereen.http://www.nti.org/e_research/profiles/Libya/Missile/index.html http://www.globalsecurity.org/wmd/world/libya/missile.htm Lampedusassa on Naton tukikohta, ja saari on suosittu määränpää laittomille siirtolaisille, jotka yrittävät tätä kautta Euroopan unionin alueelle. Tammikuusta maaliskuun loppuun 2011 saarelle saapui Pohjois-Afrikasta 19 000 ihmistä. Lähes kaikki ovat nuoria miehiä, jotka pyrkivät Eurooppaan töihin.http://yle.fi/uutiset/ulkomaat/2011/03/lampedusan_asukkaat_raivostuivat_siirtolaistulvaan_2471308.html == Maantiede == Poliittisesti Lampedusa on osa Italiaa, mutta geologisesti lähempänä Afrikkaa, koska meri saaren ja Afrikan välissä ei ole missään kohdassa syvempi kuin 120 metriä. Lampedusa on kuiva saari, koska saarella ei sada säännöllisesti. Myös eläimistö ja kasvisto on samanlaista kuin pohjoisafrikkalaisissa Tunisiassa ja Libyassa. == Ilmasto == pienoiskuva|Rakennus saarella. == Liikenneyhteydet == Saarelle pääsee Sisiliasta lautalla Porto Empedoclen satamasta, läheltä Agrigentoa. Lampedusassa on myös pieni kansallinen lentoasema, mutta sitä kautta saarelle pääsee ainoastaan kesäkuussa, heinäkuussa, elokuussa ja syyskuussa. Lentoja saarelle on muun muassa Trapanista, Palermosta, Milanosta ja Roomasta. == Katso myös == *Lampedusan onnettomuus * Giuseppe Tomasi di Lampedusa == Lähteet == == Aiheesta muualla == *Virallinen kotisivu *BBC: Italy sends back island migrants Luokka:Italian saaret Luokka:Välimeren saaret
Tesserakti

Tesserakti eli 4-hyperkuutio on kuution neliulotteinen yleistys.Pappas, Theoni s. 18 Tesseraktissa on kahdeksan kuutiota, kuusitoista kärkeä, 24 neliötä ja 32 särmää. Se muodostuu kahdeksasta solusta ja sitä rajoittaa kahdeksan hypertasoa. Sanan tesserakti johti Charles Howard Hinton kreikan kielen sanoista ”τέσσερεις ακτίνες” (”neljä sädettä”). Hän käytti sitä ensi kerran vuonna 1888 kirjassaan A New Era of Thought. ==Lähteet== * ===Viitteet=== == Aiheesta muualla == Luokka:Monitahokkaat
Fet

Fet on entinen Norjan kunta. Se sijaitsi Akershusin läänissä, ja sen hallinnollinen keskus oli Fetsund. Kunta liitettiin vuonna 2020 yhteen Skedsmon ja Sørumin kanssa, ja niistä muodostettiin uusi Lillestrømin kunta. Ennen kuntaliitosta Fetin maapinta-ala oli 138 km² ja siellä oli noin 12 000 asukasta. ==Vaakuna== Kunnan vaakunassa oli vihreällä taustalla hopeinen uittokeksi kuvaamassa tukinuiton aiempaa merkitystä kunnan taloudelle. ==Lähteet== ==Aiheesta muualla== Luokka:Lillestrøm Luokka:Norjan entiset kunnat
Frogn

Frogn on Norjan kunta. Se sijaitsee Akershusin läänissä, ja sen hallinnollinen keskus on Drøbak. Ennen vuotta 1889 kunnan nimi kirjoitettiin muodossa Fron. Kunnan vaakuna on puolestaan peräisin vuodelta 1988. Vuoden 2023 alussa Frognissa oli 16 106 asukasta. ==Media== Paikallislehti Akershus Amtstidende ilmestyy kolmesti viikossa. ==Kuvia== Oscarsborg 1.jpg|Oscarsborgin linnoitus, johon kunnan vaakuna viittaa Frogn videregående skole 2015 - 2. Inngangspartiet.jpg|Frognin lukio Frognkirke.JPG|Frognin kirkko ==Tunnettuja henkilöitä== * Dag Terje Andersen (s. 1957), poliitikko * Lars Evensen (1896–1969), poliitikko * Finn T. Isaksen (1924–1987), poliitikko ==Lähteet== ==Aiheesta muualla== Luokka:Frogn
Asker (entinen kunta)

Asker on entinen Norjan kunta ja nykyisin osa vuonna 2020 perustettua uutta Askerin kuntaa. Kunta tunnetaan muun muassa Skaugumin kartanosta, joka on Norjan kruununprinssi Haakonin ja hänen perheensä residenssi. Lisäksi Askerissa avattiin maailman ensimmäinen Ikea-tavaratalo Ruotsin ulkopuolella. Kunnan vaakuna on vuodelta 1975. Tammikuun 2013 väestönlaskennassa Askerin asukasluvuksi saatiin 57 418\. Asukasluvulla mitattuna Asker oli tuolloin Norjan 11. suurin kunta. ==Media== Paikallislehti Røyken og Hurums Avis ilmestyy kahdesti viikossa. == Ystävyyskaupungit == Askerin ystävyyskaupungit ovat: * Eslövin kunta, Ruotsi * Garðabær, Islanti * Pietarsaari, Suomi * Mapo- gu, Korean tasavalta * Rudersdalin kunta, Tanska * Tórshavn, Färsaaret ==Lähteet == ==Aiheesta muualla== Luokka:Asker Luokka:Norjan entiset kunnat
Gjerdrum

Gjerdrum on Norjan kunta. Se sijaitsee Akershusin läänissä, ja sen hallinnollinen keskus on Ask. Kunnan vaakuna on peräisin vuodelta 1993. Vuonna 2023 kunnassa asui 7 285 henkilöä. Gjerdrumin kunta sijaitsee maanvyöryille erityisen herkällä alueella. Joulukuussa 2020 kuntakeskus Askissa tapahtui maanvyöry, joka on yksi Norjan kaikkien aikojen suurimmista. ==Tunnetut henkilöt== * Olaf Devik (1886–1987), meteorologi ja fyysikko ==Lähteet== ==Aiheesta muualla== *
Hobbits & Spaceships

Hobbits & Spaceships on Bjørn Lynnen (Dr. Awesome) ensimmäinen julkaistu albumi, joka tehtiin yhteistyössä Seppo Hurmeen (Fleshbrain) kanssa. Alkuperäinen 2000 kappaleeseen rajoitettu painos on loppuunmyyty, mutta albumin voi hankkia nykyään digitaalisesti ladattavana kopiona. ==Kappaleet== #Dimminuendo #Sword of the Past #Beam Me Up #A New Age #Space Train #Graveyard #Mikael - Lost in the Woods #Space Deliria #Wave of Aliens #Fell Breeze over Rôhan #Cosmic Winds Luokka:Bjørn Lynnen albumit Luokka:Vuoden 1992 esikoisalbumit
Hurdal

Hurdal on Norjan kunta. Se sijaitsee Akershusin läänissä, ja sen hallinnollinen keskus on Torget. Se sijaitsee noin 70 kilometriä pohjoiseen pääkaupunki Oslosta, Hurdalsjøen-järven läheisyydessä. Kunnan vaakuna on peräisin vuodelta 1988, ja se kuvastaa kuusta. Ennen vuotta 1918 kunnan nimi kirjoitettiin muodossa Hurdalen. Vuoden 2023 alussa kunnassa oli 2 944 asukasta. ==Kuvia== Villas Hansen Vinter - Hafslund-pokalen - OK-03179 - National Museum of Art, Architecture and Design.jpg|Hurdalin lasitehdas oli toiminnassa vuosina 1755–1895. Hurdal rådhus.jpg|Hurdalin kunnantalo. ==Tunnettuja henkilöitä== * Tord Gustavsen (s. 1970), jazzpianisti * Harald Sunde (s. 1954), kenraali == Lähteet == ==Aiheesta muualla== *
Hyperkuutio

Hyperkuutio tarkoittaa kolmiulotteisen kuution yleistystä n:ään ulottuvuuteen. Se on suljettu säännöllinen monitahokas. Myös tavallinen kuutio on hyperkuutio, jossa n = 3. Neljässä ensimmäisessä ulottuvuudessa hyperkuutiot ovat seuraavanlaisia: *0 – Nollaulotteinen hyperkuutio on piste. *1 – Yksiulotteisella hyperkuutiolla on myös pituus, eli kyseessä on jana. *2 – Kaksiulotteisella hyperkuutiolla on myös leveys, eli kyseessä on neliö. *3 – Kolmiulotteisella hyperkuutiolla on myös syvyys, eli kyseessä on tavallinen kuutio. *4 – Neliulotteinen hyperkuutio on myös neljänteen tilaulottuvuuteen laajentunut tesserakti. == Katso myös == *Ulottuvuus Luokka:Dimensiot
Lørenskog

Lørenskog on kunta Norjassa. Sen hallinnollinen keskus on Solheim. Kunta sijaitsee Akershusin läänissä, itään maan pääkaupungista Oslosta. Kunnan asutus keskittyy suurimmalta osin sen pohjoiseen osaan. Vuoden 2023 alussa kunnassa oli 46 797 asukasta. Ennen vuotta 1918 kunnan nimi oli muodossa Lørenskogen. Kunnan vaakuna on peräisin vuodelta 1957. Lørenskogin ystävyyskuntia ovat Järvenpää, Täby, Rødovre ja Garching. ==Kuvia== Lørenskog kirke 20080614-2.jpg|Lørenskogin kirkko 10-04-17 Løkenåsen skole.jpg|Løkenåsenin koulu ==Urheilu== Jalkapalloseura Lørenskog IF pelaa kolmosdivisionassa. Se on perustettu 1933. Jääkiekkojoukkue Lørenskog Ishockeyklubb on perustettu 1963. Se pelaa kaudella 2023–2024 korkeimmalla sarjatasolla. ==Tunnettuja henkilöitä== * Marianne Aulie (s. 1971), taidemaalari * Elisabeth Granneman (1930–1992), revyyartisti * Trine Hattestad (s. 1966), keihäänheittäjä * Bendik Hofseth (s. 1962), saksofonisti * Marit Larsen (s. 1983), muusikko * Marion Raven (s. 1984), muusikko * Aksel Lund Svindal (s. 1982), alppihiihtäjä == Lähteet == ==Aiheesta muualla== *
Deborah Dyer

Deborah Anne Dyer, taiteilijanimeltään Skin (s. 3. elokuuta 1967) on brittiläinen muusikko. Dyer tunnetaan ja muistetaan kaikkein parhaiten Skunk Anansien solistina vuosina 1994–2001 sekä yhtyeen koottua jälleen rivinsä vuodesta 2009 eteenpäin. Ammatiltaan Dyer on sisustussuunnittelija. Yhtyeen hajottua hän kuitenkin huomasi, ettei halua siirtyä ammattiaan vastaavalle alalle vaan jää työskentelemään musiikin pariin, joten hän siirtyi soolouralle ja on julkaissut kaksi albumia. == Diskografia == === Albumit === *Fleshwounds (2003) *Fake Chemical State (2006) === Singlet === *"Trashed" (2003) *"Faithfulness" (2003) *"Lost & Getting Away With It" (2003) *"Alone In My Room" (2005) *"Just Let The Sun" (2006) == Lähteet == *Skinmusic.net == Aiheesta muualla == *Skinmusic.net - Skinin viralliset sivut, sisältävät Skunk Anansie -materiaalia Luokka:Brittiläiset laulajat Luokka:Vuonna 1967 syntyneet Luokka:Elävät henkilöt
Nannestad

Nannestad on Norjan kunta. Se sijaitsee Akershusin läänissä, ja sen hallinnollinen keskus on Teigebyen. Muita taajamia ovat Maura, Åsgrenda, Løkenfeltet ja Eltonåsen. Vuoden 2023 alussa kunnassa oli 15 530 asukasta. Gardermoenin lentoasema sijaitsee Nannestadin ja Ullensakerin rajalla. ==Kuvia== Nannestad videregående skole2.JPG|Nannestadin lukio Nannestad kirke 20120527-51.JPG|Nannestadin kirkko Holter kirke2.JPG|Holterin kirkko ==Tunnettuja henkilöitä== * Håkon Christie (1922–2010), arkkitehti ja rakennushistorioitsija * Ragnhild Haga (s. 1991), maastohiihtäjä * Jacob Stang (1830–1907), poliitikko ==Vaakuna== Kunnan vaakuna on peräisin vuodelta 1990 ja esittää leskenlehtiä, jotka ovat alueella yleisiä. == Lähteet == ==Aiheesta muualla== *
Maarit Ruikka

Tuula Maarit Ruikka (s. 16. joulukuuta 1958 Rovaniemen maalaiskunta) on suomalainen teatteriohjaaja sekä Teatterikorkeakoulun ohjaajatyön professori (2006–). Ruikka on toiminut Viirus-teatterin taiteellisena johtajana vuosina 1997–2001 ja Tampereen Teatterikesän taiteellisen johtoryhmän jäsenenä vuosina 2004–2007. Ruikka on ohjannut useita näytelmiä muun muassa Suomen Kansallisteatterille, Viirus-teatterille, Helsingin, Turun ja Oulun kaupunginteattereille sekä kuunnelmia Radioteatterille. Ruikka on suorittanut peruskoulun luokanopettajan tutkinnon Rovaniemellä vuonna 1981. Teatterikorkeakoulun ohjauksen koulutusohjelmasta hän valmistui vuonna 1993. Ruikka on saanut Nuoren taiteen Suomi-palkinnon vuonna 1997. == Lähteet == == Aiheesta muualla == * Taideyliopiston Avaintietoa-osio: Teatterikorkeakoulun dekaanit Luokka:Suomalaiset teatteriohjaajat Luokka:Teatterikorkeakoulun professorit Luokka:Vuonna 1958 syntyneet Luokka:Elävät henkilöt Luokka:Suomalaiset professorit
Christian Lara

Christian Rolando Lara Anangono (s. 27. huhtikuuta 1980) on ecuadorilainen jalkapalloilija Quiton kaupungista, pelipaikaltaan keskikenttäpelaaja. Hän pelasi muun muassa Club Deportivo El Nacionalissa, qatarilaisseura Al Wakrassa sekä LDU Quitossa. Christian Lara edusti Ecuadoria MM-kilpailuissa 2006 ja pääsi vaihtopelaajana kentälle viimeisessä alkulohko-ottelussa sekä neljännesvälierässä Englantia vastaan. Hän pelasi ensimmäisen kerran maajoukkueessa vuonna 2001. == Lähteet == Luokka:Ecuadorilaiset jalkapalloilijat Luokka:Vuonna 1980 syntyneet Luokka:Elävät henkilöt
Mukurra

Mukurra oli kuningaskunta nykyisen Sudanin ja Egyptin rajoilla. Se oli Alwan ja Nobatian ohella yksi Nubian kuningaskunnista, jotka nousivat Kushin romahdettua vuoden 350 paikkeilla. Makurra hallitsi aluetta Niilin varrella kolmannelta kataraktilta viidennen tai kuudennen kataraktin paikkeille. Mukurraa kutsutaan joskus Dongolaksi pääkaupunkinsa mukaan. 500-luvun loppuun mennessä Mukurra oli kääntynyt kristinuskoon, mutta 600-luvulla arabipaimentolaiset valloittivat Egyptin ja Nubia menetti yhteytensä muuhun kristittyyn maailmaan. Vuonna 651 arabit hyökkäsivät Mukurraa vastaan, mutta puolustus piti ja solmittu rauhansopimus kesti 1200-luvulle asti. Makuria kasvoi, ja pohjoinen naapuri Nobatia liittyi siihen. Valtakunta kukoisti etenkin vuosien 750 ja 1150 välillä - Jaksoa kutsutaan sen kultakaudeksi. Mukurra kaatui 1400-luvulla sisäisiin levottomuuksiin ja egyptiläisten toistuviin hyökkäyksiin. == Lähteet == == Aiheesta muualla == Luokka:Afrikan entiset valtiot
Arto Nyberg (televisio-ohjelma)

Arto Nyberg oli vuonna 2004 alkanut Yleisradion haastatteluohjelma, jonka isäntä oli Arto Nyberg. Ohjelmaa esitettiin Yle TV1 -kanavalla sunnuntaisin kello 18.45 ja uusintana maanantaisin. Ohjelman tuottaa Yleisradiolle Production House -tuotantoyhtiö. Ohjelmaa kuvattiin alun perin Yleisradion tv- studioilla Helsingin Pasilassa, mutta vuonna 2018 ohjelma muutti Helsingin keskustaan Musiikkitaloon.https://seura.fi/tv/poiminnat/siisti-punkkari-arto- nyberg-laajensi-englannin-sanavarastoaan-suomentamalla-sanoituksia-levyjen- kansista/ Ohjelman ensimmäinen jakso esitettiin maaliskuun 7. päivä vuonna 2004 ja viimeinen sunnuntaina 22. joulukuuta 2024. Ennen omaan ohjelmaan siirtymistä Nyberg toimi useita vuosia Aamu-TV:n toimittajana ja juontajana. ==Lähteet== ==Aiheesta muualla== *Arto Nyberg TV1:n sivustolla * Luokka:2000-vuosikymmenen suomalaiset keskusteluohjelmat Luokka:2010-luvun suomalaiset keskusteluohjelmat Luokka:Yle TV1:n televisio-ohjelmat
Arto Nyberg

Arto Kalevi Nyberg (s. 28. toukokuuta 1966 Viiala) on suomalainen toimittaja. Hän isännöi omaa haastatteluohjelmaansa nimeltä Arto Nyberg Yle TV1:llä vuosina 2004–2024. Ennen omaan ohjelmaan siirtymistä Nyberg toimi vuosia Aamu- TV:n toimittajana ja juontajana. Vuosina 2000 ja 2001 hän juonsi Essi Wuorelan kanssa musiikkiviihdeohjelmaa Hotelli Sointu. Nyberg oli Yleisradion palveluksessa vuosina 1996–2017 ja työskentelee nykyään freelancertoimittajana Arto Nyberg -ohjelmaa tuottavalle Production House -tuotantoyhtiölle. Nyberg alkaa juontamaan Arto Nybergin seurassa -konserttisarjaa tammikuussa 2025. Konseptissa hän haastattelee ensin illan artistia ja väliajan jälkeen kuullaan artistin keikka. Arto Nyberg on saanut parhaan televisioesiintyjän Venla- palkinnon kaksi kertaa peräjälkeen, vuosina 2006 ja 2007. Nyberg harrastaa musisointia Nyrok Dolls -yhtyeessä ja jalkapalloa. Hän on naimisissa toimittaja Sara Nybergin kanssa. Heillä on yksi lapsi. == Teokset == * * ==Lähteet== == Aiheesta muualla == * * Arto Nyberg- ohjelman kotisivu * Luokka:Suomalaiset toimittajat Luokka:Vuonna 1966 syntyneet Luokka:Elävät henkilöt
Oktaedriluku

Oktaedriluku on positiivinen kokonaisluku, joka on muotoa {1 \over 3}(2n^3 + n), jossa n on positiivinen kokonaisluku. Esimerkiksi 44 on oktaedriluku, koska {1 \over 3} \cdot (2 \cdot 4^3 + 4) = 44. Oktaedriluku saa nimensä siitä, että sen määrästä pisteitä voidaan muodostaa oktaedrin muotoinen kappale. Ensimmäiset oktaedriluvut ovat 1, 6, 19, 44, 85, 146, 231, 344, 489 ja 670. Oktaedriluvuilla on generoiva funktio : \frac{z(z+1)^2}{(z-1)^4} = \sum_{n=1}^{\infty} O_n z^n = z +6z^2 + 19z^3 + \cdots . Sir Frederick Pollock esitti vuonna 1850 konjektuurin, jonka mukaan jokainen kokonaisluku on esitettävissä korkeintaan seitsemän oktaedriluvun summana. Tämä tunnetaan Pollockin oktaedrilukuotaksumana. == Lähteet == == Aiheesta muualla == * Octahedral Number – Wolfram MathWorld Luokka:Kuvioluvut
The Void (albumi)

The Void jatkaa avaruusteemojen parissa, joita Bjørn Lynnen kolme ensimmäistä levyäkin käsittelivät. Tällä kertaa levyn teema on kauhealla tavalla pieleen mennyt avaruusmatka. Tekijä itse määrittelee levyn genreksi seuraavan: "Vibrant electronic progressive psychedelic melodic space-rock". ==Kappaleet== # Into the Void – 9:28 # All Life is One, Part 3 – 5:21 # Electroglow – 5:02 # Dar Shan – 5:55 # On the Edge? – 5:02 # Truth or Sanity? Part 3 – 2:05 # Relentless – 12:08 # Signals – 7:32 # Who Knows – 6:35 # The Nothing – 14:03 Bjorn Lynne / Void; Allmusic.com == Lähteet == Luokka:Bjørn Lynnen albumit Luokka:Vuoden 1997 albumit
Wizard of the Winds (albumi)

Wizard of the Winds on Bjørn Lynnen vuonna 1998 julkaistu albumi. Lynne sai motivaation luettuaan Allan Colen saman nimisen fantasiakirjan (Englannissa nimellä When the Gods Slept, minkä takia levynkin kannessa on kaksi nimeä). Kirja on Timura-trilogian ensimmäinen osa, ja Lynnen levyt tulevat myös näitä vastaavana trilogiana. Allan Cole on kirjoittanut levyjä varten pienet johdannot, jotka (ainoastaan) Wizard of the Winds -levyllä luetaan jokaisen kappaleen aluksi, kahdella myöhemmällä levyllä nämä löytyvät levyn mukana tulevasta vihkosesta. ==Kappaleet== #Stranger on a Hill, part 1 #Valley of the Clouds #The Forbidden Desert #Alissarian's Cave #Sarn & Giff #The Heroes Return #The Thief of Walaria #Gundara & Gundaree #Methydia's Cloudship #The Battle of 'Two Stones' #Betrayal in Zanzair #Stranger on a Hill, part 2 Luokka:Bjørn Lynnen albumit Luokka:Vuoden 1998 albumit